Diari Oficial de la Generalitat Valenciana


Sumari del DOGV 9967, del 28-10-2024 (2024/11283)

RESOLUCIÓ de 20 d'octubre de 2024, de la Direcció General de Personal, per la qual es convoca un concurs per a la provisió de la plaça de direcció de la Secció Facultativa de Cardiologia del Departament de Salut de la Marina Baixa, dependent de la Conselleria de Sanitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9967

Data del DOGV
:   28-10-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/11184

CVE
:   HKDT-G-4215-54627

Data del document
:   20-10-2024

Organisme emissor
:   Conselleria de Sanitat

Tipus de document
:   Resolució

Atesa la necessitat de cobrir reglamentàriament la plaça de cap de la Secció Facultativa de Cardiologia del Departament de Salut de la Marina Baixa, dependent de la Conselleria de Sanitat, de conformitat amb el que s’establix en el capítol II, del títol III, del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del sistema valencià de salut.

Fent ús de la competència que m’atribuïx l’article 17 del Decret 135/2023, de 10 d’agost, del Consell, pel qual s'aprova el Reglament orgànic i funcional de la Conselleria de Sanitat,

RESOLC

Convocar un concurs per a la provisió de la plaça de direcció de la Secció Facultativa de Cardiologia del Departament de Salut la Marina Baixa (núm. 60.210), dependent de la Conselleria de Sanitat, d'acord amb les següents:

*Bases de la convocatòria*

*1. Característiques generals*

1.1. El règim jurídic de la plaça objecte de la convocatòria és el que establix en l’Estatut marc del personal estatutari dels servicis de salut, aprovat per la Llei 55/2003, de 16 de desembre.

1.2. La plaça convocada queda vinculada orgànicament a l’hospital respectiu i funcionalment al departament al qual està adscrit l’hospital.

1.3. La provisió de la plaça de direcció de secció de personal facultatiu es realitzarà mitjançant concurs de mèrits. El procés de selecció estarà basat en la valoració del currículum de les persones aspirants i en un projecte tècnic relacionat amb la gestió de la unitat assistencial.

*2. Requisits de les persones aspirants*

Els requisits s’hauran de complir l’últim dia de termini legal de presentació de sol·licituds, i mantindre’s fins a la presa de possessió.

2.1. Requisits generals

a) Tindre la nacionalitat espanyola o d’algun dels estats membres de la Unió Europea o complir algun dels requisits establits en l’article 57 del text refós de la Llei de l’estatut bàsic de l’empleat públic, referit a l’accés a l’ocupació pública de nacionals d’altres estats.

b) Ostentar la condició de personal estatutari fix en la categoria i, si és el cas, especialitat a la qual es concurse en les institucions sanitàries públiques del Sistema Nacional de Salut o ser personal funcionari de carrera o personal laboral fix seleccionat en processos selectius de les administracions públiques, que presten servicis en centres sanitaris de titularitat pública.

c) Acreditar almenys el grau II de carrera professional en la categoria i, si és el cas, especialitat.

d) Tindre les capacitats físiques i psíquiques necessàries per a l’execució de les funcions que es deriven del corresponent nomenament.

e) No haver sigut separat o separada del servici, mitjançant un expedient disciplinari, en qualsevol servici de salut o administració pública, ni estar inhabilitat o inhabilitada amb caràcter ferm per a l’exercici de funcions públiques ni, si és el cas, per a la professió corresponent.

f) No excedir l’edat de jubilació forçosa, sense perjuí del que s’establix en l’article 26.2 de la Llei 55/2003, de 16 de desembre, de l’Estatut marc del personal estatutari dels servicis de salut.

g) En el cas dels nacionals d’altres estats esmentats en el paràgraf a, no estar inhabilitat, per sanció o pena, per a l’exercici professional o per a l’accés a funcions o servicis públics en un estat membre, ni haver sigut separat, per sanció disciplinària, d’alguna de les seues administracions o servicis públics.

*3. Sol·licituds*

3.1. Les persones que desitgen participar en el concurs hauran d'accedir a la sol·licitud general única d'iniciació i tramitació telemàtica de procediments de la Generalitat Valenciana de la Conselleria de Sanitat, mitjançant un dels sistemes de firma electrònica admesos i/o usats en la seu electrònica de la Generalitat Valenciana, d'acord amb l'article 14.e de la Llei 39/2015, d'1 d'octubre, del procediment administratiu comú de les administracions públiques. Les persones participants hauran d'omplir totes les seues dades i registrar la sol·licitud de participació seguint els passos indicats en esta, dins del termini de presentació de sol·licituds. Pot accedir-se a esta sol·licitud a través de l'enllaç següent:

<https://www.gva.es/va/inicio/procedimientos?id_proc=G95565>

Annexats a la sol·licitud de participació, la persona interessada haurà de presentar els documents necessaris de conformitat amb la base 4 d'esta convocatòria, degudament relacionats i fent constar de manera expressa i concreta el lloc al qual es desitja optar, i utilitzar obligatòriament el model d'instància disponible a través de l'enllaç següent:

<http://www.gva.es/downloads/publicados/IN/19217_BI.pdf>

Este model d'instància, que també s'annexarà a la sol·licitud de participació, haurà de ser degudament omplit i firmat electrònicament per la persona participant, i omplir cada un dels seus apartats.

3.2. Les sol·licituds es presentaran en el termini d’un mes comptat a partir de la publicació de la convocatòria en el *Diari Oficial de la Generalitat Valenciana*.

3.3. La consignació de dades falses en la sol·licitud o en la documentació registrada per les persones aspirants suposarà la pèrdua de plaça, a més de les mesures legals que corresponga aplicar.

3.4. El correu electrònic que figure en les sol·licituds es considerarà vàlid a l’efecte de comunicacions en relació amb tots els tràmits relacionats amb esta convocatòria i seran responsabilitat exclusiva de la persona concursant els errors en la consignació d’este, així com la comunicació a la Conselleria de Sanitat de qualsevol canvi de correu electrònic.

*4. Documents a aportar juntament amb la sol·licitud d'admissió*

Juntament amb la sol·licitud d'admissió, els interessats hauran d'aportar els documents següents:

a) Currículum professional on consten els mèrits valorables, de conformitat amb el barem establit en l’annex I de la convocatòria, i documentació acreditativa d’estos.

En relació amb els treballs i publicacions científiques, es podrà aportar la ressenya de la publicació o certificat acreditatiu del centre o institució organitzadora, en cas que es tracte d’aportacions a reunions científiques que no hagen sigut publicades.

La comissió de valoració pot requerir les persones interessades perquè aporten document original o fotocòpia compulsada o qualsevol tipus d’aclariment que sobre la documentació presentada plantegen, i estes estan obligades a facilitar-li-ho.

En cas que el requeriment no siga atés, no es valorarà el mèrit corresponent.

Quant als mèrits al·legats, es valoraran els realitzats referits al dia de la publicació d’esta resolució en el *Diari Oficial de la Generalitat Valenciana*.

Només seran valorats els mèrits presentats dins del termini i en la forma escaient.

b) Projecte tècnic relacionat amb la gestió de la unitat assistencial a la qual opta.

D’acord amb el que disposa l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa per part de la persona interessada, l’òrgan gestor del procediment està autoritzat a obtindre directament les dades dels documents elaborats per qualsevol administració, que són les següents:

a) Dades d’identitat de la persona interessada.

b) Certificat de la titulació requerida. En el cas de titulacions obtingudes a l’estranger, còpia de la credencial que acredite l’homologació que corresponga.

*5. Admissió de sol·licituds*

Una vegada finalitzat el termini de presentació de sol·licituds, la Direcció General de Personal publicarà en la pàgina web de la Conselleria de Sanitat la llista provisional de persones admeses i excloses, indicant, en l’últim cas, les causes d’exclusió. Les persones excloses disposaran d'un termini de deu dies hàbils comptats a partir de l'endemà de la publicació de la resolució, per a formular les al·legacions que consideren oportunes. Les reclamacions seran acceptades o rebutjades en la resolució que aprove la llista definitiva, que es publicarà d’idèntica forma que la provisional. Contra la resolució que aprove la llista definitiva es podran interposar els recursos que s’especifiquen en la base novena d’esta convocatòria.

*6. Comissió de valoració*

6.1. La comissió de valoració serà nomenada per l’òrgan competent en matèria de personal, d’acord amb el que s’establix en l’article 7 del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut.

La relació nominal dels seus membres serà publicada en la pàgina web de la Conselleria de Sanitat. A l’efecte de comunicacions i altres incidències, la comissió de valoració tindrà la seu en els servicis centrals de la Conselleria de Sanitat, carrer de Misser Mascó, número 31, 46042 València.

*7. Procediment*

7.1. El procediment constarà de la valoració del currículum i de l’exposició pública davant de la comissió de valoració del projecte tècnic presentat, de conformitat amb el barem de mèrits especificat en la convocatòria. La puntuació màxima serà de 100 punts. El currículum podrà valorar-se fins a 50 punts i el projecte tècnic fins a altres 50 punts. En qualsevol cas, la comissió de valoració haurà d’establir els criteris per a la valoració del projecte tècnic amb anterioritat a la seua exposició pública, i la puntuació atorgada haurà de ser adequadament motivada.

7.2. La puntuació final de les persones participants, especificant l’aconseguida en cadascun dels apartats del barem, s’exposarà en la pàgina web de la Conselleria. No obstant això, es facilitarà a les persones interessades que així ho sol·liciten, les puntuacions atorgades per cadascun dels membres de la comissió de valoració.

7.3. Una vegada concloses les actuacions, la comissió de valoració elevarà la corresponent proposta de nomenament a l’òrgan competent en matèria de personal. La comissió de valoració podrà declarar deserta la plaça si considera que cap dels concursants ha aconseguit, en l'exposició pública del projecte tècnic, la puntuació mínima que serà, per a la direcció de secció assistencial, de 25 punts.

7.4. El resultat final de la convocatòria serà publicat en el *Diari Oficial de la Generalitat Valenciana*  com també en la pàgina web de la Conselleria de Sanitat.

En cas que en el facultatiu o la facultativa seleccionats no concórreguen els requisits exigits en la convocatòria, l’òrgan competent dictarà una resolució motivada en la qual es declararà la pèrdua dels drets de la plaça de què es tracte.

*8. Presa de possessió i dret de reserva de plaça*

8.1. El termini per a la presa de possessió de la plaça serà d’un mes comptador a partir de l’endemà de la publicació del nomenament en el *Diari Oficial de la Generalitat Valenciana*.

La persona adjudicatària obtindrà un nomenament que estarà subjecte a avaluacions quadriennals a l’efecte de la seua continuïtat en la plaça.

8.2. De conformitat amb el que s’establix en l’article 52 del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del sistema valencià de salut, el personal adjudicatari conservarà la reserva de la seua plaça bàsica d’origen, si radica en institucions sanitàries del Servici Valencià de Salut.

8.3. El personal que siga nomenat per a una plaça de cap de servici de manera definitiva, conservarà la reserva de la seua plaça de cap de secció si l’havia obtingut pel sistema previst en els articles 48 i següents del Decret 192/2017, d’1 de desembre, del Consell, pel qual s'aprova el Reglament de selecció i provisió de personal estatutari al servici d'institucions sanitàries públiques del Servici Valencià de Salut.

No obstant això, el personal que siga nomenat per a un lloc directiu, siga provisionalment o definitivament, conservarà la reserva de la plaça de cap de secció, si l’ha obtingut pel sistema previst en l’article 48 i següents del Decret 192/2017, d’1 de desembre, del Consell, pel qual s’aprova el Reglament de selecció i provisió del personal estatutari al servici d’institucions sanitàries públiques del Sistema Valencià de Salut.

*9. Recursos*

Esta convocatòria, les seues bases i els actes administratius que siguen dictats en la seua execució podran ser impugnats per les persones interessades mitjançant la interposició d’un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l’endemà de la publicació, de conformitat amb el que es disposa en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament un recurs de reposició davant d’esta direcció general, en el termini d’un mes des de l’endemà de la notificació, de conformitat amb el que s’establix en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques.

Contra les resolucions dictades per la comissió de valoració que ha de jutjar este concurs es podrà interposar un recurs d’alçada davant d’esta direcció general de Personal, en el termini d’un mes des de l’endemà de la notificació, de conformitat amb els articles 121 i 122 de la Llei 39/2015.

Tot això, sense perjuí que s’utilitze qualsevol altra via que per al seu dret considere convenient.

  

València, 20 d'octubre de 2024

María Amparo Pinazo Gamir

Directora general de Personal

Esta disposició conté annexos. Consulteu-ne la versió en PDF.